Document ID: 32014R0601

UREDBA KOMISIJE (EU) št. 601/2014
z dne 4. junija 2014
o spremembi Priloge II k Uredbi (ES) št. 1333/2008 Evropskega parlamenta in Sveta glede kategorij mesa in uporabe nekaterih aditivov za živila
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 1333/2008 Evropskega parlamenta in Sveta z dne 16. decembra 2008 o aditivih za živila (1) in zlasti člena 10(3) Uredbe,
ob upoštevanju naslednjega:
(1)
V Prilogi II k Uredbi (ES) št. 1333/2008 je določen seznam Unije aditivov za živila, odobrenih za uporabo v živilih, in pogoji njihove uporabe.
(2)
Seznam se lahko posodablja v skladu s skupnim postopkom iz člena 3(1) Uredbe (ES) št. 1331/2008 Evropskega parlamenta in Sveta (2), bodisi na pobudo Komisije bodisi na podlagi zahtevka.
(3)
Seznam Unije aditivov za živila je bil določen na podlagi aditivov za živila, dovoljenih za uporabo v živilih, v skladu z Direktivo 94/35/ES Evropskega parlamenta in Sveta (3), Direktivo Evropskega Parlamenta in Sveta 94/36/ES (4) in Direktivo Evropskega parlamenta in Sveta 95/2/ES (5) ter po pregledu njihove skladnosti s členi 6, 7 in 8 Uredbe (ES) št. 1333/2008. Seznam Unije vključuje aditive za živila na podlagi kategorij živil, katerim se lahko dodajo.
(4)
V delu D seznama Unije kategorija 8 zajema meso in vključuje podkategoriji 8.1: Nepredelano meso in 8.2: Predelano meso. Kategorija 8.1 je dodatno razdeljena na kategoriji 8.1.1: Nepredelano meso, razen mesnih pripravkov, kot so opredeljeni v Uredbi (ES) št. 853/2004 Evropskega parlamenta in Sveta (6), in 8.1.2: Mesni pripravki, kot so opredeljeni v Uredbi (ES) št. 853/2004.
(5)
Točka 1.15 Priloge I k Uredbi (ES) št. 853/2004 določa mesne pripravke kot sveže meso, vključno z mesom, sesekljanim na koščke, ki so mu dodana druga živila, začimbe ali dodatki, ali je bilo obdelano s postopkom, ki ne spremeni notranje celične zgradbe mišičnih vlaken mesa, zaradi česar bi izginile značilnosti svežega mesa. Medtem je bilo pojasnjeno, da so mesni pripravki lahko predelani ali nepredelani (7).Vendar če po predelavi lastnosti svežega mesa popolnoma izginejo, tako meso ne bi smelo več veljati za mesni pripravek, ampak bi moralo biti zajeto v opredelitvi „mesni proizvodi“ iz točke 7.1 Priloge I k Uredbi (ES) št. 853/2004. Zaradi pravne jasnosti je primerno za namene kategorije 8 uporabljati izraze „sveže meso“, „mesni pripravki“ in „mesni proizvodi“, kot so opredeljeni Uredbi (ES) št. 853/2004. Zato bi bilo treba podkategorije v okviru kategorije 8 dela D seznama Unije ustrezno spremeniti.
(6)
Uporaba aditivov za živila, ki spadajo v skupino I, kot je opredeljena v delu C seznama Unije, je v predelanem mesu na splošno odobrena, medtem ko je njihova uporaba v nepredelanem mesu omejena in je odobrena samo za vsak primer posebej.
(7)
Ko je bil seznam Unije iz Priloge II k Uredbi (ES) št. 1333/2008 oblikovan, so se mesni pripravki, kakor so opredeljeni v Uredbi (ES) št. 853/2004, šteli za nepredelano meso, v katerem je bilo odobreno le omejeno število aditivov. Vendar so različne razlage opredelitve mesnih pripravkov privedle do situacije, ko se uporaba različnih aditivov v določenih kategorijah mesa v državah članicah razlikuje.
(8)
Komisija je prejela zahtevke za vključitev nekaterih od navedenih uporab na seznam odobrenih aditivov za živila Unije. Ti zahtevki so bili dani na razpolago vsem državam članicam.Navedene uporabe je primerno vnesti na seznam Unije, kadar so v skladu s splošnimi pogoji uporabe aditivov za živila iz Uredbe (ES) št. 1333/2008, in ob upoštevanju potrebe za ohranitev nekaterih tradicionalnih proizvodov na trgu v nekaterih državah članicah.
(9)
Na zahtevo nekaterih držav članic in/ali mesne industrije so bile pregledane nekatere uporabe kurkumina (E 100), karminov (E 120), karamelov (E 150a-d), izvlečka paprike (E 160c) in betalaina (E 162), ki so se tradicionalno uporabljali v nekaterih državah članicah za barvanje proizvodov vrste merguez in drugih tradicionalnih proizvodov (salsicha fresca, mici, butifarra fresca, longaniza fresca, chorizo fresco, bifteki, soutzoukaki, kebap, ćevapčići in pljeskavice), te uporabe pa je primerno odobriti.
(10)
Na zahtevo nekaterih držav članic je bila pregledana uporaba ocetne kisline in acetatov (E 260-263), mlečne kisline in laktatov (E 270, E 325-327), askorbinske kisline in askorbatov (E 300-302), citronske kisline in citratov (E 330-333) kot sredstev za uravnavanje kislosti, konzervansov in/ali antioksidantov za preprečitev oksidacije in/ali žarkosti ter za povečanje mikrobiološke stabilnosti, te uporabe pa bi bilo primerno odobriti v vseh mesnih pripravkih, ki so jim bile dodane druge sestavine ali sol kot aditivi.
(11)
Na zahtevo nekaterih držav članic je bila pregledana uporaba fosforjeve (V) kisline - fosfatov - di-, tri- in polifosfatov (E 338-452) kot vlažila za preprečitev izgube mesnega soka med nadaljnjo predelavo, zlasti kadar je bila vbrizgana slanica, to uporabo pa bi bilo treba odobriti. Vendar bi bilo treba za omejitev nadaljnjega izpostavljanja dodanim fosfatom v živilih razširitev uporabe navedenih fosfatov omejiti na Kasseler, Bräte, Surfleisch, toorvorst, šašlõkk, ahjupraad in burger meat z vsebnostjo zelenjave in/ali žit, zmešanih med meso, vsaj 4 %,in finsko slano božično šunko.
(12)
Na zahtevo nekaterih držav članic in/ali mesne industrije je bila pregledana uporaba nitritov (E 249-250) kot konzervansov v nekaterih tradicionalnih proizvodih: lomo de cerdo adobado, pincho moruno, careta de cerdo adobada, costilla de cerdo adobada, Kasseler, Bräte, Surfleisch, toorvorst, šašlõkk, ahjupraad, kiełbasa surowa biała, kiełbasa surowa metkain tatar wołowy (danie tatarskie), to uporabo pa bi bilo treba odobriti.
(13)
Na zahtevo nekaterih držav članic in/ali mesne industrije je bila pregledana uporaba alginatov (E 401-404), karagenana (E 407), predelane morske alge euchema (E 407a), gumija iz zrn rožičevca (E 410), guar gumija (E 412), tragakanta (E 413), ksantan gumija (E 415), acetiliranega diškrobnega fosfata (E 1414) in hidroksipropil diškrobnega fosfata (E 1442) kot vlažil in stabilizatorjev za zmanjšanje uhajanja vode v embalaži in za preprečitev izgube mesnih sokov med nadaljnjo predelavo. Navedene uporabe bi bilo treba odobriti v mesnih pripravkih, ki so jim bile sestavine vbrizgane, in v mesnih pripravkih, sestavljenih iz mesnih delov, ki so bili različno obdelani: zmleti, zrezani ali predelani in so združeni, npr. ruladah, ki vsebujejo zmleto meso. Aditivi za živila v mesnih pripravkih za preprečitev izgube mesnega soka med nadaljnjo predelavo ne zavajajo potrošnika.
(14)
Na zahtevo nekaterih držav članic in/ali mesne industrije je bila pregledana uporaba natrijevih karbonatov (E 500) kot vlažila v pripravkih iz mesa perutnine, proizvodih mici, bifteki, soutzoukaki, kebap, seftalia, ćevapčići in pljeskavice, da se ohrani čvrstost in sočnost med nadaljnjo predelavo, to uporabo pa bi bilo treba odobriti. Poleg tega ta uporaba v pripravkih iz mesa perutnine omogoča daljše in učinkovitejše kuhanje mesa perutnine, pri čemer se ohrani njena sočnost in prepreči uživanje premalo skuhane perutnine.
(15)
Na zahtevo nekaterih držav članic in/ali mesne industrije je bila pregledana uporaba acetiliranega diškrobnega fosfata (E 1414) in hidroksipropil diškrobnega fosfata (E 1442) za zmanjšanje uhajanja vode v pripravkih, ki so jim bile sestavine vbrizgane, mesnih pripravkih, sestavljenih iz mesnih delov, ki so bili različno obdelani: zmleti, zrezani ali predelani in so združeni, npr. ruladah, ki vsebujejo zmleto meso, in ohranitev sočnosti med predelavo proizvodov gyros, souvlaki, bifteki, soutzoukaki, kebap in seftalia, to uporabo pa bi bilo treba odobriti.
(16)
Kar zadeva tradicionalne proizvode, bi morale biti zahtevane uporabe aditivov za živila v skladu s splošnimi pogoji uporabe iz člena 6 Uredbe (ES) št. 1333/2008, predvsem pa ne bi smele zavajati potrošnikov v državah članicah ali regijah, v katerih se ti proizvodi tradicionalno uživajo.
(17)
Za zagotovitev enotne uporabe aditivov, zajetih v tej uredbi, so tradicionalni mesni pripravki opisani v Smernicah z opisom kategorij živil v delu E Priloge II k Uredbi (ES) št. 1333/2008 o aditivih za živila. (8)
(18)
Načelo prenosa iz člena 18(1)(a) Uredbe (ES) št. 1333/2008 bi bilo treba dovoliti v mesnih pripravkih, kot so opredeljeni v Uredbi (ES) št. 853/2004.
(19)
V skladu s členom 3(2) Uredbe (ES) št. 1331/2008 mora Komisija za posodobitev seznama Unije aditivov za živila iz Priloge II k Uredbi (ES) št. 1333/2008 zaprositi za mnenje Evropsko agencijo za varnost hrane (v nadaljnjem besedilu: Agencija), razen če zadevna posodobitev ne vpliva na zdravje ljudi. Ocetna kislina in acetati (E 260-263), mlečna kislina in laktati (E 270, E 325-327), askorbinska kislina in askorbati (E 300-302), citronska kislina in citrati (E 330-333), alginati (E 401-404), karagenan (E 407), predelana morska alga euchema (E 407a), gumi iz zrn rožičevca (E 410), guar gumi (E 412), tragakant (E 413), ksantan gumi (E 415), natrijevi karbonati (E 500), acetiliran diškrobni fosfat (E 1414) in hidroksipropil diškrobni fosfat (E 1442) spadajo v skupino aditivov, za katere ni bil določen dovoljen dnevni vnos. To pomeni, da v količinah, ki so potrebne za dosego želenega tehnološkega učinka, ne ogrožajo zdravja. Zato razširjena uporaba navedenih aditivov pomeni posodobitev seznama Unije, ki ne bo imela učinka na zdravje ljudi. Uporaba kurkumina (E 100), karminov (E 120), karamelov (E 150a-d), izvlečka paprike (E 160c), betalaina (E 162), nitritov (E 249-250), fosforjeve (V) kisline - fosfatov - di-, tri- in polifosfatov (E 338-452) bo razširjena samo na nekatere proizvode, pri katerih se tradicionalno uporabljajo, ker razširjena uporaba teh aditivov pomeni posodobitev seznama Unije, ki ne bo imela učinka na zdravje ljudi. Zato se ni treba posvetovati z Agencijo.
(20)
Prilogo II k Uredbi (ES) št. 1333/2008 bi bilo zato treba ustrezno spremeniti.
(21)
Ukrepi iz te uredbe so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO UREDBO:
Člen 1
Priloga II k Uredbi (ES) št. 1333/2008 se spremeni v skladu s Prilogo k tej uredbi.
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 4. junija 2014

Labels: 0
3
17